**Manje je više**

**(Laička kolumnica [268])**

**Glas s neba**

Usred dramatične evanđeoske perikope prigodom pete korizmene nedjelje (Iv 12, 20-31) snažno odjekuju ozbiljne Isusove riječi kojima on okupljenom mnoštvu tumači smisao svoje skore smrti. To slikovito pojašnjavanje gromoglasno potkrepljuje *glas s neba*. Sljedeća dva blagovijesna retka ishodište su ovoga laičkog promišljanja: *„Duša mi je sada potresena i što da kažem? Oče, izbavi me iz ovoga časa? No zato dođoh u ovaj čas. Oče, proslavi ime svoje!“ Uto dođe glas s neba: „Proslavio sam i opet ću proslaviti.“* (Iv, 12,27 s).

Iznenadni glas što ga je s neba začulo preneraženo mnoštvo neki su doživjeli kao grmljavinu, a drugi su mislili da su se Isusu javili anđeli. To je nebeski pravorijek *Boga Oca*, a znakovito nam je poznat iz opisa Isusova *krštenja* na Jordanu i *preobraženja* na gori Taboru. Prava je prilika da se zapitamo je li taj glas *vama* koji čitate ove retke moguće čuti i u naše doba. Tristotinjak riječi ove kolumnice ispredam kao pokušaj neusiljena potvrdnog odgovora.

Čudesna zaokupljenost nebom prati me od najranijeg djetinjstva. *Miris neba* naslov je knjige književno-duhovnih eseja (*Karista*, Zagreb, 2009.), a opčinjenost nebom što ne narušava moju (melankoličnu!) pozemljarsku *uzemljenost* neodoljivo me nuka na nastavak esejističkog bavljenja nebozovnom tematikom.

Velik mi pjesnik mladalački nevino priskače u pomoć: **Antun Branko Šimić**. Pjesma *Blagoslov* slabo je znan *biser* hrvatskoga duhovnog pjesništva:

*Stazom zrake mistične / Tiho mjesec sije. / Šuti gora daleka. / Cijeli svijet snije. / Samo sivi čempresi / Kao straža bdiju / Na pospanom raspuću, / Gdje se sjene kriju. / Čuj! svud tiho, tihano / Šapat mek se proli; / To svijet Krist blagosilje. / Cijela zemlja moli...*

Svesilni, trojstveni Kriste! Svakovrsnom nas zvukonosnom, bezvučnom i smisleno nesuvislom *bukom* zatrpava *nedoba* pandemijskog nesnalaženja. Osposobi skrovite zakutke ljudske *nutrine* da srcem uščuje, dušom proćuti i umom prigrli smjerokaznu djelotvornost Tvoga blagoslovnog šapata.

Sead Ivan Muhamedagić